SKRIFTLIG FORESPØRGSEL E-3835/00

af Elisabeth Schroedter (Verts/ALE) til Kommissionen

(7. december 2000)

Om: Finansiel EU-støtte til et arrangement med repræsentanter for den højreradikale musikscene

I en tid med tiltagende racistiske, højreradikale og udlændingefjendtlige tendenser i Europa advarer forskerne navnlig mod højreradikal musik, fordi denne indvirker på unge, som endnu ikke har haft nærmere kontakt med højreradikale organisationer.

1. Ved Europa-Kommissionen, at der den 14.-15. juli 2000 holdtes en Dark Wave-koncertweekend (Arcana Europa) i Taracon (80 km sydøst for Madrid), hvor en række førende repræsentanter for den europæiske højreradikale musikscene optrådte, og at det i den forbindelse fremgik af arrangøren Los Cantos de Maldorors Internet-sider, at dette arrangement havde modtaget støtte fra bl.a. Den Europæiske Union og spanske regionalforvaltninger?

2. Er det sandt, at Den Europæiske Union har ydet finansiel støtte til denne koncert?

Hvilke skridt agter Den Europæiske Union i benægtende fald at tage over for arrangørerne, som ulovligt har reklameret for deres koncert med Den Europæiske Unions logo og et link til dennes hjemmeside?

Hvormed begrunder Europa-Kommissionen i bekræftende fald en finansiel støtte til et arrangement, hvor der optræder musikere som f.eks. østrigeren Gerhard Petrak (med kunstnernavnet Kadmon) fra gruppen Allerseelen, der i flere år har offentliggjort tekster i diverse tidsskrifter inden for højreradikale kredse i Tyskland og producerer sin egen pamflet Aorta, hvori han hylder repræsentanter for nationalsocialismen, såsom Karl-Maria Wiligut (SS-brigadefører, SS-dødningshovedets ophavsmand og Himmlers rådgiver i esoteriske spørgsmål)?

Er det ikke også Kommissionens opfattelse, at disse ytringer helt klart er udtryk for et racistisk og højreradikalt tankesæt, og at dette skal bekæmpes ud fra den generelle bestemmelse i EF-traktatens artikel 13 om ikke-forskelsbehandling og Kommissionens meddelelse af 25. marts 1998 om en handlingsplan mod racisme(1), hvormed der bl.a. skal ydes støtte til projekter til bekæmpelse af racisme?

3. I begyndelsen af juli 2000 gjorde jeg Europa-Kommissionens Repræsentation opmærksom på, at denne koncert var annonceret på Internet, og bad om at få oplyst, hvorvidt Den Europæiske Union havde ydet finansiel støtte hertil. Selv efter gentagne henvendelser (19. juli, 3. august, 22. august og 7. september) for at få at vide, om denne koncert har fået EU-støtte, har jeg endnu ikke fået noget svar.

Har medarbejderne ved Europa-Kommissionens Repræsentation i Berlin viderebragt mit anliggende til rette vedkommende i Bruxelles, og hvilke skridt er der herefter taget i denne sag?

4. Hvilke konsekvenser har Den Europæiske Union såfremt den har ydet finansiel støtte til denne koncert uden først at gøre sig dens indhold klart allerede draget heraf hhv. har den besluttet at drage heraf?

Er den pågældende støtte allerede krævet tilbagebetalt?

Har Kommissionen allerede overvejet, hvor ansvaret for beslutningen om at yde denne finansielle støtte skal placeres?

(1) KOM(1998) 183 endelig udg.

Svar afgivet på Kommissionens vegne af Viviane Reding

(28. marts 2001)

1. Der blev i 1999 ydet EU-støtte til Arcana Europa-projektet, nemlig 22 070 EUR under Unge initiativer (lokale initiativer) inden for rammerne af programmet Ungdom for Europa, og beløbet blev udbetalt til sammenslutningen Los Cantos del Maldoror efter underskrivelse af en kontrakt vedrørende støtten.

Den sagsbeskrivelse, der danner grundlag for udvælgelsen af projektet, er udarbejdet af det nationale spanske programkontor(1). Der var ikke tale om et indhold med racistiske eller fremmedfjendske tendenser, som ville have udelukket den fra at modtage støtte fra Fællesskabet.

2. Kommissionens repræsentation i Berlin har sendt det ærede medlems bemærkninger til de berørte tjenestegrene i Bruxelles.

Sagen er blevet undersøgt i det nationale spanske agentur. Den fremsendte aktivitetsrapport er blevet undersøgt indgående. På grundlag af de oplysninger, Kommissionen råder over, har den været juridisk tvunget til at overholde bestemmelserne i nævnte kontrakt.

3. Det ærede medlem fremkommer med yderligere oplysninger i sin skriftlige forespørgsel. Disse oplysninger, som navnlig vedrører de aktiviteter, der er blevet gennemført under pseudonym af en af de musikere, som var til stede ved en koncert, som var led i projektet, havde Kommissionen ikke kendskab til, da den undersøgte projektet, og de kunne derfor ikke medtages i vurderingen af dettes støtteberettigelse.

4. Kommissionen deler det ærede medlems bekymring over bekæmpelsen af racisme og fremmedhad. Den fordømmer racisme og intolerance i alle former og har forpligtet sig til at bekæmpe dem. Den noterer sig bemærkningerne fra Det Europæiske Observatorium for Racisme og Fremmedhad om faren ved musik og ny teknologi, fordi disse fænomener kan udnyttes til at fremme racistiske og fremmedfjendske budskaber, og om vigtigheden af positive uddannelsesforanstaltninger, navnlig for unge.

Selvom Kommissionen i den konkrete sag ikke mener, at den kan løbe fra sine juridiske forpligtelser, har den besluttet, at den inden for rammerne af Ungdomsprogrammet vil prioritere projekter, som er rettet mod respekt for menneskerettighederne og mod racisme, antisemitisme og fremmedhad. Dette emne er valgt som en af prioriteterne for 2001 og stemmer overens med programudvalgets prioriteter. Der forventes afholdt en stor konference om denne problemstilling, som afvikles i samarbejde med den tyske regering i Berlin i løbet af 2001.

Kommissionen vil i endnu højere grad end hidtil sørge for at få flest muligt garantier med hensyn til de projekter, der tildeles støtte under Ungdomsprogrammet, og vil henstille til de nationale agenturer, at de gør det samme.

(1) De nationale kontorer skal gennemføre programmet på nationalt plan.